
Prostănacul de la Agricultură a descoperit că 
producătorii românii sunt eliminaţi de pe 
rafturi 

Ministrul Agriculturii, Florin Barbu, a declarat, joi, că i-au fost semnalate mai multe 
cazuri de produse româneşti eliminate de pe rafturile marilor retaileri. 


Întrebat în legătură cu faptul că mai multe produse româneşti sunt eliminate de pe 
rafturile marilor retaileri, printre care şi magiunul de Topoloveni şi îngheţata din 


Teleorman, ministrul a spus că ştie despre aceste două probleme şi s-a implicat în 
rezolvarea lor, adăugând că miercurea viitoare va avea o întâlnire cu magazinele de 
retail pe aceste aspecte. 


„Magiunul de Topoloveni, bineînţeles, a fost băgat în plafonarea adaosului comercial 
(...) pentru că magiunul de Topoloveni pleca cu 9 lei de la procesator şi ajungea pe 
magazinul de retail cu 30 de lei. Prin plafonarea adaosului comercial, magiunul de 
Topoloveni a devenit un produs agreat de români şi din punct de vedere al calităţii, 
cât şi din punct de vedere al achiziţionării, pentru că are un preţ corect acum la raft. 
Dacă ne referim la Metro, sunt în discuţii cu retailerul. Este un aspect de acum un an 
de zile. Este într-un proces de litigiu Topoloveni cu retailerul Metro, dar aceste 
aspecte o să le discut în continuare, pentru că şi săptămâna viitoare, miercuri, o să 
am o întâlnire cu magazinele de retail pe aceste aspecte şi sunt sigur că le vom 
rezolva. Dar nu putem spune că în magazinele din România magiunul de Topoloveni 
nu există; este în peste patru retaileri din România magiunul de Topoloveni”, a spus 
ministrul, după şedinţa de Guvern. 


Bibiana Stanciulov, fondatoarea și proprietara Sonimpex Topoloveni SRL, firma care 
produce magiunul cu același nume, a oferit detalii despre litigiu pentru HotNews. 
Vreme de 20 de ani, spune Stanciulov, magiunul a fost distribuit prin Metro, alături 
de alți mari retaileri. Apoi, la începutul lunii noiembrie 2022, reprezentanţii Sonimpex 
au fost notificaţi de reprezentanţi a Metro că articolul „Magiun de prune Topoloveni” 
subperformează și au refuzat să încheie un nou contract pentru anul 2023. 


„Reprezentanţii Metro au încercat să impună, pentru anul 2023, achiziţia unui borcan 
de magiun cu 9,4 lei, deși le-am comunicat că au crescut costurile: cel cu manopera 
a crescut cu 8%, costul cu energia a crescut cu 250% pentru curentul electric și cu 
172% pentru gaze naturale. lar costul cu ambalajul a crescut cu 64%, după cum 
costul cu achiziţionarea prunelor a crescut cu 24%", spune Stanciulov. 


Contactată de sursa citată, compania Metro nu a răspuns la întrebări până la 
publicarea articolului. 


Barbu a adăugat că se implică tot timpul pentru ca produsele româneşti să afle pe 
magazinele de retail din România. 


Intrebat dacă i s-au semnalat şi alte situaţii în acest sens, Barbu a răspuns: 
„Intotdeauna când mi s-au semnalat, Ministerul Agriculturii s-a implicat şi aceste 
probleme au fost rezolvate”. 


„Sigur că mi s-au semnalat. La legume, vă dau un exemplu, legume româneşti care, 
în momentul de faţă, sunt în toate magazinele de retail din România. Dacă mergeţi 
în orice magazin de retail din România găsiţi roşii şi legume româneşti. Anul trecut 
era o problemă. Bineînţeles că am intervenit. Am avut şedinţă, inclusiv cu şefii care 
conduc aceşti retaileri până la nivel de CEO, inclusiv am adus la Ministerul 
Agriculturii partea de achiziţie din aceste magazine de retail şi, împreună cu mai 
multe cooperative, cât şi cu Casa Unirea, am integrat legumele româneşti în aceste 
magazine şi, aşa cum spuneam, în momentul de faţă în magazinele de retail în 
România găsiţi roşii şi legume româneşti. V-am dat un exemplu. Sunt 'n'”, a adăugat 
ministrul. 

